[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 3.2.2009

KOM(2009) 42 endelig

MEDDELELSE FRA KOMMISSIONEN TIL EUROPA-PARLAMENTET, RÅDET OG REVISIONSRETTEN

Rapport om gennemførelsen af handlingsplanen til styrkelse af Europa-Kommissionens tilsynsfunktion ved delt forvaltning af strukturforanstaltninger

MEDDELELSE FRA KOMMISSIONEN TIL EUROPA-PARLAMENTET, RÅDET OG REVISIONSRETTEN

Rapport om gennemførelsen af handlingsplanen til styrkelse af Europa-Kommissionens tilsynsfunktion ved delt forvaltning af strukturforanstaltninger

1. Resumé

Kommissionen vedtog den 19. februar 2008 en handlingsplan til styrkelse af sit tilsyn med medlemsstaterne ved delt forvaltning af strukturforanstaltninger ("handlingsplanen")[1]. Formålet med handlingsplanen er at øge Kommissionens indsats for at reducere de mange fejl i forbindelse med godtgørelse af udgifter til strukturforanstaltninger og svagheder i medlemsstaternes ledelses- og kontrolsystemer. Navnlig ud fra de konklusioner og anbefalinger fra Den Europæiske Revisionsret, som fremsættes i årsberetningen for 2006, opstilles i handlingsplanen 37 foranstaltninger under 10 hovedoverskrifter, der skal være gennemført ved udgangen af 2008.

Foranstaltningerne omfatter forebyggende foranstaltninger for at opnå mere effektiv kontrol i medlemsstaterne, korrigerende foranstaltninger for at sikre, at uregelmæssige godtgørelser konstateres og geninddrives til EU’s budget, og foranstaltninger til at forbedre kvaliteten af medlemsstaternes og Kommissionens indberetning af nøgledata, som er afgørende for at overvåge effektiviteten af flerårige kontrolsystemer. Formålet er at nedbringe den resterende risiko for fejl dels ved at anvende foranstaltninger til forbedring af tilsyns- og kontrolsystemer for at nedbringe omfanget af fejl og dels ved at træffe foranstaltninger, der skal øge antallet af tilbagebetalinger.

Kommissionen har rapporteret til Europa-Parlamentet, hvordan arbejdet med handlingsplanen skrider frem, ved kvartalsvis at indsende overvågningstabeller. Kommissionen har desuden særskilt, ligeledes kvartalsvis, indberettet de finansielle korrektioner til Europa-Parlamentet, som Kommissionens foranstaltninger har ført til. Der blev sendt en foreløbig statusrapport om resultaterne i de første tre kvartaler til Europa-Parlamentet, Rådet og Den Europæiske Revisionsret i november 2008[2].

Afsnit 2 i denne rapport indeholder nærmere oplysninger om resultaterne af de enkelte gennemførte foranstaltninger frem til 31. december 2008. Da finansielle korrektioner og suspension af betalinger til operationelle programmer er en af de vigtige indikatorer for virkningen af Kommissionens tilsynsfunktion, indeholder bilag 1a og 1b detaljerede oplysninger om de korrektioner og suspenderede betalinger, der fandt sted i 2008. Desuden indeholder bilag 2 en oversigt over nuværende procedurer om finansiel korrektion.

28 af handlingsplanens 37 foranstaltninger er blevet gennemført. De omfatter alle foranstaltninger vedrørende bedre rapportering, vejledninger, efteruddannelsesseminarer og strømlinede interne procedurer om finansiel korrektion. En delvis gennemført foranstaltning vedrørende interne retningslinjer for afslutning af programmer (foranstaltning 3.2) vil blive afsluttet i første kvartal 2009. Seks resterende foranstaltninger er i sagens natur igangværende og vedrører revision af forvaltningsorganer behæftet med høj risiko, opfølgning af afhjælpende handlingsplaner, procedurer om suspension og finansiel korrektion, opfølgning af enkelte tilfælde med alvorlige fejl med henblik på DAS 2006 og revision af afviklingsorganernes arbejde (2000-2006). De ønskede resultater var i vidt omfang blevet opnået ved udgangen af 2008, og de resterende opgaver vil blive løst i 2009. To yderligere igangværende foranstaltninger omfatter vigtige forebyggende foranstaltninger for programmeringsperioden 2007-2013, nemlig overensstemmelsesproceduren og proceduren for godkendelse af revisionsstrategien, hvor Kommissionens indsats afhænger af, om medlemsstaterne indsender dokumenterne rettidigt. Bilag 3 indeholder ajourførte resultater, indikatorer og frister for alle de otte igangværende foranstaltninger, der videreføres i 2009.

Gennem en effektiv gennemførelse af handlingsplanen har Kommissionen gjort betydelige fremskridt i retning af sit mål om at styrke tilsynet med medlemsstaternes forvaltning af strukturforanstaltningerne.

De vigtigste resultater, der dokumenterer dette, er:

- Den Europæiske Revisionsret har i sin årsberetning for 2007 anerkendt den positive udvikling i kvaliteten af de årlige aktivitetsrapporter fra Generaldirektoratet for Regionalpolitik (GD REGIO) og Generaldirektoratet for Beskæftigelse, Sociale Anliggender, Arbejdsmarkedsforhold og Ligestilling (GD EMPL) og den nyttige dokumentation, de indeholder (tabel 2.1 og punkt 2.12 i årsberetningen for 2007) (foranstaltning 9).

- Den Europæiske Revisionsret påpegede også i sin årsberetning, at Kommissionen i tilstrækkelig grad overvågede processen med indsendelse af årlige oversigter, idet den både udstak klare retningslinjer og undersøgte årsagerne til, at tidsfristerne og kriterierne for oversigternes omfang og kvalitet ikke var overholdt (punkt 2.20 i årsberetningen for 2007) (foranstaltning 10).

- Kommissionens mere konsekvente reaktion på konstateringen af systemmangler førte til vedtagelse af 10 formelle beslutninger om suspension af mellemliggende betalinger (i 2007 blev der kun vedtaget en beslutning af den art) (foranstaltning 8.1).

- Kommissionen udviste evne til nøjagtigt og rettidigt at rapportere om korrektioner i forbindelse med sin egen kontrol- og revisionsaktivitet gennem indsendelse af kvartalsvise rapporter om finansielle korrektioner (foranstaltning 7.2).

- Kommissionen øgede virkningerne af sit revisionsarbejde ved at afslutte procedurer for finansielle korrektioner i tilfælde, hvor der blev påpeget mangler eller uregelmæssigheder. Omfanget af denne indsats fremgår af det øgede antal finansielle korrektioner i forbindelse med programmerne for 2000-2006 og projekter gennemført i 2008 for EFRU, ESF og Samhørighedsfonden (SF). Det samlede tal for finansielle korrektioner for 2008 for EFRU, ESF og Samhørighedsfonden som følge af Kommissionens indsats er 1,5 mia. EUR[3]. Til sammenligning var tallet for hele 2007 288 mio. EUR (se bilag 1a). Det nuværende skøn over mulige finansielle korrektioner i forbindelse med de procedurer om suspension og korrektion, der var iværksat ved udgangen af 2008, er omkring 2,8 mia. EUR (se bilag 2) (foranstaltning 1.2, 1.3, 8.2).

- De reviderede interne procedurer i GD REGIO og GD EMPL udgør et sundt grundlag for hurtigere at vedtage beslutninger om suspension og korrektion og opfylde de benchmarks, der henvises til i handlingsplanen (6 måneder fra den endelige stillingtagen til revisionsresultaterne til vedtagelse af en suspensionsbeslutning og 24 måneder mellem revisionen og en beslutning fra Kommissionen om finansiel korrektion). Der vil ganske vist være en overgangsperiode i forbindelse med tidligere revisioner, men virkningen af de nye procedurer, for så vidt angår den tid, der medgår til vedtagelse af en række af suspensionsbeslutningerne i 2008, er ganske klar (foranstaltning 8.2).

- Kommissionens bestræbelser på at indsamle oplysninger af bedre kvalitet om medlemsstaternes annulleringer og tilbagebetalinger for perioden 2000-2006, der blev indberettet i 2007, gav resultater. Kommissionen analyserede de indberettede data, udbad sig i givet fald yderligere præciseringer og foretog kontrol på stedet i ti medlemsstater i forbindelse med de indbetttede data. De foreløbige resultater viser, at de ansvarlige myndigheder gennemgående opfylder deres forpligtelser, skønt der stadig resterer nogle misforståelser vedrørende kravene, som Kommissionen har taget skridt til at afklare (foranstaltning 6.1, 6.2).

- Kommissionen har nøje gennemført de forebyggende foranstaltninger for programmeringsperioden 2007-2013 for at sikre pålidelige systemer i medlemsstaterne, før mellemliggende betalinger godtgøres. Den har modtaget rapporter om overensstemmelsesvurdering, der dækker 281 af i alt 433 programmer, hvoraf de godtagne dækker 88 programmer, de afviste (som derfor må genindsendes) dækker 90 programmer, og de resterende er stadig ved at blive gennemgået (foranstaltning 4.1, 4.2).

- Kommissionen har gennemført alle de planlagte foranstaltninger med henblik på at gøre forvaltningskontrol på første niveau mere effektiv både for perioden 2000-2006 og 2007-2013, herunder de målrettede revisioner af forvaltningsmyndigheder behæftet med høj risiko, udsendelse af vejledninger, udvikling af et selvevalueringsredskab for forvaltningsmyndigheder og afholdelse af et seminar i juni 2008 for forvaltningsmyndigheder og attesteringsmyndigheder med over 500 nationale deltagere (foranstaltning 1.1, 5.1, 5.2, 5.3).

- Kommissionen har gennemført alle de forebyggende foranstaltninger, der skal sikre en konsekvent og effektiv proces til afslutning af programmerne for 2000-2006, herunder revision af afviklingsorganerne, afholdelse af et seminar for alle medlemsstater i september 2008 med over 700 nationale deltagere, oprettelse af et vejledende "register over spørgsmål og svar", som medlemsstaterne kan bruge, og deltagelse i bilaterale workshops i en række medlemsstater (foranstaltning 3.1, 3.2, 3.3).

Ud over de foranstaltninger vedrørende forenkling, som indgår i handlingsplanen, har Kommissionen gjort en betydelig ekstraindsats for at forenkle reglerne for strukturforanstaltninger i form af vedtagelse af forslag til at ændre de relevante rådsforordninger, og den vil tage stilling til yderligere foranstaltninger i 2009 på grundlag af henstillinger fra en arbejdsgruppe med deltagelse af medlemmer fra Kommissionen og medlemsstaterne. Disse foranstaltninger, der omfatter en udvidet anvendelse af faste satser, engangsbeløb og enhedsomkostninger i forbindelse med alle slags udgifter for både EFRU og ESF, burde også medvirke til at nedbringe omfanget af fejl i forbindelse med programmerne for 2007-2013, skønt de ikke vil få nogen indvirkning før i 2010/2011.

Handlingsplanen følger op på både årsager til og virkninger af den høje fejlprocent, som Den Europæiske Revisionsret har konstateret i udgifterne til strukturforanstaltninger. Virkningen af handlingsplanen kan imidlertid endnu ikke måles i form af lavere fejlprocent i forbindelse med de foreløbige godtgørelser. Som det fremgik af meddelelsen om handlingsplanen (punkt 8.2) vil de fejl, der allerede er begået for perioden 2000-2006, fortsat have en indvirkning på de udgifter, som medlemsstaterne indberetter, og de betalinger, som Kommissionen vil foretage frem til 2010, og for Samhørighedsfondens vedkommende frem til 2012, for så vidt angår programmerne for 2000-2006. Kommissionen fokuserer derfor på at effektivisere medlemsstaternes kontrol og Kommissionens revision for at sikre, at restrisikoen for fejl er lav, når programmerne og projekterne for 2000-2006 er afsluttet. For perioden 2007-2013 sikrer de forebyggende foranstaltninger, at medlemsstaternes systemer fungerer effektivt allerede fra programmets start, eller, hvis ikke det er tilfældet, at manglerne konstateres på et tidligt tidspunkt, således at der kan træffes korrigerende foranstaltninger.

GD REGIO og GD EMPL vil i deres fælles revisionsstrategi for 2009-2011 planlægge og udføre revisionsarbejde, der vil sætte dem i stand til at gennemføre en første evaluering af handlingsplanens konsekvenser for fejlprocenten i forbindelse med godtgørelser til fondene i slutningen af 2009 for udgifter til de nye programmer for perioden 2007-2013 og i slutningen af 2011 for afslutningen af programmerne for perioden 2000-2006.

Det konkluderes, at Kommissionen i væsentligt omfang har gennemført handlingsplanen og i 2009 vil fortsætte sin målrettede indsats gennem følgende aktiviteter:

- afslutning af de 8 resterende igangværende foranstaltninger fra handlingsplanen, jf. bilag 3

- gennemførelse af GD REGIO’s og GD EMPL’s fælles revisionsstrategi for 2009-2011, der vil omfatte det planlagte revisionsarbejde for fortsat nøje overvågning af systemerne i medlemsstaterne både for perioden 2000-2006 og 2007-2013

- rettidig opfølgning af eventuelle forbehold fra GD REGIO og GD EMPL i deres årlige aktivitetsrapporter for 2008

- en fortsat indsats for at udnytte de årlige oversigter optimalt.

Kommissionen vil i begyndelsen af 2010 udarbejde en rapport om de yderligere foranstaltninger, der er blevet iværksat i 2009, og om de første virkninger af alle foranstaltninger og sende den til Europa-Parlamentet, Rådet og Den Europæiske Revisionsret.

2. Gennemførelsen af handlingsplanen

Foranstaltning 1 - Foranstaltninger i henhold til den fælles revisionsstrategi for 2000-2006

1.1. Målrettet revision af 55 forvaltningsmyndigheder behæftet med høj risiko

Igangværende foranstaltning

GD REGIO og GD EMPL har gennemført 47 af de 55 planlagte revisioner og udsendt rapporter om 30 af revisionerne. Resultatet af de revisioner, der allerede er blevet rapporteret om, er, at man i syv tilfælde konstaterede, at systemet fungerer, og i to tilfælde afgav en negativ udtalelse. Kommissionen har i disse tilfælde iværksat en procedure for at suspendere betalingerne og foretage finansielle korrektioner, og i de øvrige 21 tilfælde har Kommissionens revisorer afgivet en revisionserklæring med forbehold og følger op på revisionsresultaterne sammen med de nationale myndigheder for at fastsætte, hvilke korrigerende foranstaltninger der er påkrævet. Opfølgningen af revisionerne frem til mulig suspension af betalinger og finansielle korrektioner vil fortsætte i 2009. Fire planlagte revisioner bortfaldt efter en fornyet vurdering af risikoen, eller fordi programmet var udvalgt til revision af Den Europæiske Revisionsret. Fire planlagte revisioner blev udsat til første halvdel af 2009 for at skabe mulighed for at kontrollere medlemsstatens gennemførelse af afhjælpende foranstaltninger.

Generaldirektoraterne har gennemført fire yderligere revisioner af forvaltningsmyndigheder behæftet med høj risiko, som ikke var omfattet af handlingsplanen, men indgik i deres revisionsprogrammer for 2008 efter yderligere risikoanalyse.

1.2. Opfølgning af 27afhjælpende handlingsplaner

Igangværende foranstaltning

De 27 handlingsplaner dækker 32 % af de samlede forpligtelser vedrørende programmerne for 2000-2006. GD REGIO og GD EMPL har afsluttet opfølgningen af 14 af de 27 handlingsplaner, hvoraf de fleste vedrører forbehold i generaldirektoraternes årlige aktivitetsrapporter for 2007. Resultaterne af de gennemførte handlingsplaner er:

- I 13 tilfælde er der en positiv indvirkning på gennemførelsen af de krævede foranstaltninger og den måde, systemet fungerer på, herunder i visse tilfælde på medlemsstatens anvendelse af finansielle korrektioner på Kommissionens anmodning.

- I et tilfælde førte den afhjælpende handlingsplan til anvendelse af finansielle korrektioner ved kommissionsbeslutning.

I de resterende 13 tilfælde er opfølgningen i gang. I forbindelse med fire handlingsplaner, hvor Kommissionen konkluderede, at medlemsstaten ikke gennemførte afhjælpende foranstaltninger tilfredsstillende:

- vedtog Kommissionen en beslutning om at suspendere betalingerne i tre tilfælde

- indledte den en procedure om at suspendere betalingerne i et tilfælde.

I forbindelse med seks handlingsplaner, hvor medlemsstaten har meddelt, at den har gennemført de påkrævede foranstaltninger, vil Kommissionen gennemgå medlemsstaternes rapporter igen eller foretage revisioner i begyndelsen af 2009 for at kontrollere gennemførelsen, og om de foretagne korrektioner er tilstrækkelige.

I tre tilfælde udsatte Kommissionen fristen for at gennemføre de afhjælpende handlingsplaner til begyndelsen af 2009, og opfølgningen vil blive afsluttet i 2009.

Generaldirektoraterne vil afslutte eventuelle deraf følgende procedurer om suspension og finansiel korrektion i 2009.

1.3. Afslut ning af 20 procedurer om suspension og finansiel korrektion for 2000-2006 og 34 procedurer for 1994-1999

Igangværende foranstaltninger

1.3 a) Perioden 2000-2006

De 20 igangværende procedurer om suspension og finansiel korrektion vedrører i alt 32 EFRU-programmer, 12 ESF-programmer og 60 projekter under Samhørighedsfonden. GD REGIO og GD EMPL har afsluttet 13 af procedurerne, og fire procedurer er delvis afsluttet. Resultaterne i form af programmer og projekter for disse 17 procedurer er som følger:

- Der er blevet vedtaget kommissionsbeslutninger om gennemførelse af finansielle korrektioner på omkring 58 mio. EUR for 44 programmer/projekter.

- Medlemsstaterne accepterede finansielle korrektioner på omkring 309 mio. EUR for 16 programmer/projekter.

- Proceduren blev afsluttet uden korrektion for ti programmers/projekters vedkommende, fordi Kommissionen kunne acceptere medlemsstatens argumenter.

Under de procedurer, der endnu ikke er afsluttet, og som dækker 34 programmer/projekter, har Kommissionen vedtaget syv suspensionsbeslutninger, der dækker 29 programmer/projekter. I disse tilfælde vil der blive gennemført finansielle korrektioner i 2009, hvis medlemsstaten ikke gennemfører de krævede foranstaltninger. For fire projekter under Samhørighedsfonden vil der blive vedtaget beslutninger om at suspendere eller korrigere alt efter udfaldet af høringen i februar 2009. For de resterende[4] projekter er en beslutning om suspension eller korrektion under udarbejdelse.

1.3 b) Perioden 1994-1999

De 34 procedurer, der er nævnt i handlingsplanen, vedrører EFRU og hidrører fra afsluttende revisioner. GD REGIO har afsluttet 17 af disse procedurer med finansielle korrektioner på i alt 239 mio. EUR. I 11 tilfælde er beslutningen under udarbejdelse og vil blive vedtaget ved udgangen af første kvartal 2009. I seks tilfælde vil den formelle høring med de nationale myndigheder blive afholdt i første kvartal 2009, så beslutningen vil blive vedtaget ved udgangen af juni 2009. Der er opstået forsinkelser på grund af den omfattende dokumentation, som skulle gennemgås, de komplekse retlige spørgsmål, der blev rejst i visse tilfælde, og vanskeligheder med at fastsætte datoen for høringen med medlemsstaten, som udgør en væsentlig del af medlemsstatens ret til at forsvare sig, der skal overholdes, før der kan gennemføres en korrektion.

1.4. Opfølgning af fejl med henblik på DAS 2006

Igangværende foranstaltning

GD REGIO og GD EMPL har taget endelig stilling i 60 af de 74 tilfælde. I 25 tilfælde foretog medlemsstaten selv eller aftalte at foretage den nødvendige korrektion. I 20 tilfælde indledte generaldirektoraterne en procedure for finansiel korrektion. I 15 tilfælde blev sagen afsluttet uden korrektion, da Kommissionen kunne acceptere medlemsstatens yderligere dokumentation. I de resterende 14 tilfælde blev Kommissionen forsinket i sine bestræbelser på at nå frem til en endelig stillingtagen på grund af behovet for at gennemføre en opfølgende revision og/eller indhente yderligere oplysninger fra de ansvarlige myndigheder.

Foranstaltning 2 - Foranstaltninger som led i handlingsplanen for en integreret struktur for intern kontrol[5]

2.1. Foranstaltning 9 - Udvikling af effektive redskaber til udveksling af revisions- og kontrolresultater

Foranstaltningen er afsluttet.

GD REGIO og GD EMPL har fastlagt procedurer for at sikre god samordning gennem en fælles revisionsstrategi og for at garantere, at alle revisionsresultater deles, så man kan trække på hinandens arbejde.

2.2. Foranstaltning 10 - Udarbejdelse af et foreløbigt overslag over og gennemførelse af en foreløbig analyse af kontroludgifterne for EFRU

Foranstaltningen er afsluttet.

GD REGIO sendte den foreløbige rapport vedrørende resultaterne af undersøgelsen af kontrolomkostningerne i EFRU til GD BUDG i maj 2008 til brug ved udarbejdelsen af meddelelsen om acceptabelt risikoniveau og den endelige reviderede rapport den 31. oktober 2008. Meddelelsen "På vej mod en fælles forståelse af begrebet acceptabel fejlrisiko" blev vedtaget af Kommissionen den 16. december 2008[6].

2.3. Foranstaltning 11N - Undersøgelse af pålideligheden af nationale rapporteringssystemer for tilbagebetalinger og finansielle korrektioner

Foranstaltningen er afsluttet.

Se foranstaltning 6.2 nedenfor.

2.4. Foranstaltning 14b - Fastsættelse af retningslinjer for modtagere og/eller formidlere om kontrol og beføjelser i kontrolkæden

Foranstaltningen er afsluttet.

Se foranstaltning 5.2 nedenfor.

2.5. Foranstaltning 15 - Fremme af "tillidskontrakter"

Foranstaltningen er afsluttet.

En ny tillidskontrakt med Cypern blev undertegnet af Kommissionen, for så vidt angår EFRU og Samhørighedsfonden, i december 2008. Formaliteterne blev afsluttet ved udgangen af 2008 med henblik på at undertegne to andre kontrakter med Danmark og Det Forenede Kongerige/England, for så vidt angår ESF, i februar 2009. Det betyder, at der er undertegnet ni tillidskontrakter med syv medlemsstater (DK, EE, CY, AT, PT, SI, UK).

2.6. Foranstaltning 16 - Koordinering af revisionsstandarder

Foranstaltningen er afsluttet.

Kommissionen har færdiggjort vejledningerne om stikprøveudtagning og metoderne til systemvurdering og fremlagde yderligere afsnit til revisionsvejledningen for strukturfondene, for så vidt angår den årlige kontrolrapport og udtalelsen, vurdering af andre revisorers arbejde og indikatorer for svig, for nationale revisionsmyndigheder på et teknisk møde i 2008.

Efter en yderligere præsentation for Koordinationsudvalget for Fondene i januar 2009 blev endelige udgaver af disse dokumenter omdelt til medlemsstaterne.

Foranstaltning 3 - Forebyggende foranstaltninger til afslutning af programmerne og projekterne for 2000-2006

3.1. Revisionsundersøgelse vedrørende 36 afviklingsorganer

Igangværende foranstaltning

GD REGIO og GD EMPL gennemførte 30 af de 36 planlagte revisioner af afviklingsorganer, som er ansvarlige for at udstede erklæringer om udgifternes lovlighed og formelle rigtighed før afslutningen af programmerne for 2000-2006. Fire revisioner bortfaldt for at undgå dobbeltarbejde, og to revisioner blev udsat til første kvartal 2009 som følge af andet revisionsarbejde i disse medlemsstater. Generaldirektoraterne gennemførte to yderligere revisioner vedrørende afviklingsorganer, som ikke var omfattet af handlingsplanen, men senere kom til at indgå i deres revisionsprogrammer efter yderligere undersøgelser. Konklusionerne er, at der er mangler ved afviklingsorganernes forberedelser til afslutningen, og Kommissionen vil følge op på sine henstillinger for at kontrollere, at disse forhold bliver bragt i orden, så man kan anvende de erklæringer, som afviklingsorganerne har indsendt i forbindelse med afslutningen, til revisionsformål. Opfølgningen vil fortsætte i 2009.

3.2. Interne procedurer for at sikre en detaljeret gennemgang af afslutningsdokumenterne

Delvis afsluttet foranstaltning

De interne procedurer i forbindelse med afslutningsprocessen er blevet færdiggjort i GD REGIO, og GD EMPL vil følge efter for at supplere sine egne interne procedurer og bringe dem i overensstemmelse hermed. Disse procedurer fokuserer navnlig på en vurdering af afviklingsorganernes erklæringers pålidelighed og på undersøgelsen af rapporterede uregelmæssigheder og finansielle korrektioner for hvert program.

3.3. Øget information til medlemsstaterne om retningslinjerne for afslutning af programmer udgivet af Kommissionen i 2006

Foranstaltningen er afsluttet.

GD REGIO og GD EMPL afholdt et seminar for forvaltningsmyndigheder og attesteringsmyndigheder om kontrol af strukturfondene den 10. juni 2008 med over 500 deltagere fra nationale myndigheder (se foranstaltning 5.1). På dette seminar præsenterede talere fra Kommissionen, OLAF og medlemsstaterne centrale emner i forbindelse med forberedelsen af afslutning af strukturfondsprogrammer.

GD REGIO og GD EMPL afholdt et yderligere seminar "Towards a successful closure of Structural Funds programmes 2000-2006" i Bruxelles den 15. september udelukkende om afslutning af programmer, hvorunder der blev givet en detaljeret gennemgang af alle elementer i processen for afslutning af programmer. Heri deltog over 700 repræsentanter for alle medlemsstater. Spørgsmålet om afslutning er også blevet drøftet på 70 årlige bilaterale møder med strukturfondenes forvaltningsmyndigheder og kontrolorganer siden begyndelsen af 2008 og har været genstand for særlige bilaterale seminarer i 19 medlemsstater (BE, CZ, DK, DE, EE, IE, GR, ES, FR, IT, CY, LV, LT, HU, MT, NL, PL, SK, UK,) og på et særligt Interreg-seminar. Som opfølgning på seminaret den 15. september blev der afholdt et særligt møde i ESF-udvalgets tekniske arbejdsgruppe den 21. oktober med deltagelse af alle nationale ESF-koordinatorer med henblik på at behandle spørgsmålet om forvaltningstiltag forud for udgangen af støtteberettigelsesperioden for at sikre en korrekt afslutning af programmerne for 2000-2006. Som svar på de mange spørgsmål, medlemsstaterne rejste i forbindelse med og efter seminaret og mødet, oprettede Kommissionen et "register over spørgsmål og svar". Det er nu tilgængeligt for medlemsstaterne på seminarets websted.

Foranstaltning 4 - Forebyggende foranstaltninger for programmeringsperioden 2007-2013

4.1. Gennemgang af rapporter og udtalelser om overensstemmelsesvurdering

Igangværende foranstaltning

Kommissionen gennemgår medlemsstaternes rapporter og udtalelser om overensstemmelsesvurdering, som skal indsendes senest 12 måneder efter godkendelsen af programmet for at bekræfte, at de kontrolsystemer, medlemsstaterne har oprettet, overholder de gældende bestemmelser. Før Kommissionen har godkendt vurderingen, godtgør den ikke anmodninger om mellemliggende betalinger.

Ved udgangen af 2008 havde Kommissionen modtaget rapporter om overensstemmelsesvurdering fra medlemsstaterne svarende til 281 af de 433 godkendte programmer. Den accepterede vurderingerne for 88 af disse programmer og afviste dem for 90 af programmerne (som vil blive genindsendt, når de nødvendige korrektioner er blevet foretaget). De øvrige er blevet stillet i bero eller er stadig ved at blive gennemgået. Grundene til, at vurderingerne er blevet afvist eller stillet i bero, er navnlig, at medlemsstaterne ikke har været i stand til at indsende de fornødne oplysninger om en række obligatoriske elementer, og uoverensstemmelser mellem resultaterne i overensstemmelsesvurderingsorganets rapport og den endelige udtalelse. Det er kun få tilfælde, der har givet anledning til strukturelle problemer eller kapacitetsproblemer.

4.2. Gennemgang af nationale revisionsstrategier

Igangværende foranstaltning

Revisionsmyndigheder skal indsende deres revisionsstrategier til godkendelse i Kommissionen senest ni måneder efter godkendelsen af programmet. Ved udgangen af 2008 havde Kommissionen modtaget revisionsstrategier for 366 af de 433 godkendte programmer. Den havde accepteret strategierne for 206 af disse programmer og afvist dem for 89 af programmerne (som vil blive genindsendt, når de nødvendige korrektioner er blevet foretaget). De øvrige er blevet stillet i bero eller er stadig ved at blive gennemgået. Grundene til, at strategierne er blevet afvist eller stillet i bero, er bl.a. utilstrækkelige oplysninger til at kunne fastslå revisionsmyndighedens uafhængighed, manglende eller uklar prøveudtagningsmetode, ufuldstændig risikoanalyse og utilstrækkelige oplysninger om revisionsressourcer. Alt i alt er de rejste spørgsmål ikke omfattende svagheder i strategierne, blot bestemte punkter, der skal suppleres eller forbedres.

4.3. Foranstaltninger vedr. forenklinger

Foranstaltningen er afsluttet.

a) GD REGIO og GD EMPL præsenterede vejledningen om delvis afslutning i henhold til artikel 88 i Rådets forordning (EF) nr. 1083/2006 for Koordinationsudvalget for Fondene (COCOF) i december 2008. Efter en anden præsentation i januar 2009 er en endelig udgave blevet omdelt til medlemsstaterne.

b) GD EMPL har taget skridt til at orientere om sin vejledning om anvendelsen af faste satser for indirekte omkostninger (kun ESF) i henhold til artikel 11, stk. 3, litra b, i Rådets forordning (EF) nr. 1081/2006, som GD EMPL havde færdiggjort i september 2007, efter drøftelser med medlemsstaterne og aftale med Den Europæiske Revisionsret. Pr. 31. december 2008 havde 25 medlemsstater erklæret deres hensigt om at gennemføre denne ESF-regel for alle eller en del af deres programmer. Anvendelsen af faste satser blev også drøftet i slutningen af 2007 og i 2008 på tre møder i ESF-udvalgets tekniske arbejdsgruppe, på fire årlige møder med medlemsstaterne og på særlige bilaterale møder med Tjekkiet, Litauen, Portugal og Wales.

Ud over de foranstaltninger vedrørende forenkling, som indgår i handlingsplanen, har Kommissionen taget yderligere skridt til at forenkle reglerne for strukturforanstaltninger i form af vedtagelse af forslag til at ændre de relevante rådsforordninger med henblik på en udvidet anvendelse af faste satser, engangsbeløb og enhedsomkostninger i forbindelse med alle slags udgifter, for så vidt angår både EFRU og ESF, og den påtænker at foreslå yderligere foranstaltninger i 2009 på grundlag af henstillinger fra en arbejdsgruppe med deltagelse af medlemmer fra Kommissionen og medlemsstaterne, der skal fremsættes i første halvdel af 2009. Forudsat at der opnås støtte fra Europa-Parlamentet og Rådet til sådanne foranstaltninger, burde indvirkningen af yderligere forenkling på fejlprocenten vise sig fra 2010/2011.

4.4. Gennemgang og præcisering af støttekriterier

Foranstaltningen er afsluttet.

a) Kommissionen forelagde COCOF et udkast til en brochure om alle Fællesskabets støttekriterier vedrørende strukturforanstaltninger i december 2008, og den endelige udgave er tilgængelig på Kommissionens websted.

b) og c) Kommissionens tjenestegrene har afsluttet udarbejdelsen af vejledningerne om indtægtsskabende projekter og statsstøtteregler. I september 2008 vedtog Kommissionen et forslag til ændring af artikel 55 i Rådets forordning (EF) nr. 1083/2006 for at forenkle bestemmelserne om indtægtsskabende projekter, der blev vedtaget af Rådet den 18. december 2008.

4.5. Reglerne for offentlige indkøb – øget information gennem workshopper

Foranstaltningen er afsluttet.

Kommissionen afholdt særlige workshopper om dette emne, der fortsat er en kilde til uregelmæssigheder i anvendelsen af EU’s midler til strukturforanstaltninger, i Bulgarien (26.6.2008), Cypern (18.12.2008), Ungarn (4.4.2008), Malta (9.12.2008) og Polen (2.12.2008), skønt målet var to medlemsstater. Efter afholdelse af en workshop om anvendelsen af offentlige indkøb i forbindelse med ESF-aktiviteter i 2006 arrangerede GD EMPL en opfølgende drøftelse og udveksling af national god praksis på dette område på mødet i ESF-udvalgets tekniske arbejdsgruppe den 6. maj 2008. Kommissionen har også tilsendt revisionsmyndighederne en orienterende note om indikatorer for svig med fokus på offentlige indkøb.

Foranstaltning 5 - Forbedring af den primære kontrol

5.1. Seminar for forvaltningsmyndigheder og attesteringsmyndigheder

Foranstaltningen er afsluttet.

GD REGIO og GD EMPL afholdt et seminar om "Control of structural actions – meeting the challenge" i Bruxelles den 10. juni 2008. Seminaret havde over 500 deltagere fra forvaltningsmyndigheder og attesteringsmyndigheder i alle medlemsstater og regioner samt repræsentanter for Europa-Parlamentet og Den Europæiske Revisionsret. På seminaret præsenterede Kommissionen god praksis, for så vidt angår forvaltningsmyndigheders og attesteringsmyndigheders rolle i perioden 2007-2013 på grundlag af de reviderede vejledninger, jf. foranstaltning 5.2, og erfaringen fra gennemførelsen af programmerne for 2000-2006. Betydningen af effektiv formidling af de gældende regler til modtagerne for at forebygge fejl blev fremhævet. Kommissionen præsenterede en plan for forbedring af uddannelse og kommunikation vedrørende forvaltnings- og kontrolspørgsmål, på grundlag af feedback fra medlemsstaterne efter seminaret, for COCOF i december.

5.2. Vejledning i god praksis vedrørende den primære kontrol og attesteringsfunktionen

Foranstaltningen er afsluttet.

Kommissionen udsendte i maj og juni 2008 nye vejledninger for forvaltningsmyndigheder og attesteringsmyndigheder efter indgående drøftelser med medlemsstaterne. De dannede udgangspunkt for indlæg og drøftelser på seminaret den 10. juni (se foranstaltning 5.1).

5.3. Selvevalueringsredskaber vedr. overensstemmelsesvurdering for forvaltningsmyndigheder

Foranstaltningen er afsluttet.

Kommissionen præsenterede et selvevalueringsredskab for medlemsstaterne på seminaret den 10. juni med det formål at gøre det lettere for forvaltningsmyndigheder at vurdere sig selv direkte i forhold til lovgivningsmæssige benchmarks for centrale elementer i forbindelse med den interne kontrol. Der er efterfølgende blevet gennemført to pilotundersøgelser. Redskabet blev tilpasset i lyset af resultaterne og præsenteret for medlemsstaterne på COCOF-mødet i januar 2009.

Foranstaltning 6 - Forbedring af medlemsstaternes rapportering om finansielle korrektioner

6.1. Opfølgning vedr. indberettede data fra medlemsstaterne for at udfylde huller og korrigere unøjagtigheder

Foranstaltningen er afsluttet.

GD REGIO samlede som ansvarligt generaldirektorat dataene om finansielle korrektioner i alle fonde indberettet af medlemsstaterne i marts-april 2008, og Kommissionen indberettede resultaterne til Europa-Parlamentet sammen med den anden kvartalsrapport om finansielle korrektioner og forelagde dem ligeledes i et bilag til årsberetningen om strukturfondene for 2007[7], der blev offentliggjort i oktober 2008. GD REGIO kontaktede efterfølgende alle berørte medlemsstater for at anmode dem om at udfylde huller og afklare åbenlyse uregelmæssigheder. På grundlag af de modtagne reviderede data kan Kommissionen præsentere følgende korrigerede tal: de indberettede korrektioner beløber sig i alt (annulleringer og tilbagebetalinger) for 2007 til omkring 900 mio. EUR. Det reviderede samlede beløb for hele perioden 2000-2006 ligger på omkring 2,2 mia. EUR (1,3 mia. EUR for annulleringer, 0,9 mia. EUR for tilbagebetalinger).

6.2. Kontrol af indberettede data om korrektioner i ti medlemsstater

Foranstaltningen er afsluttet.

GD REGIO har som ansvarligt generaldirektorat med bistand fra eksterne kontrahenter foretaget kontrol på stedet af data for alle fonde i ti medlemsstater. De foreløbige resultater viser, at de ansvarlige myndigheder gennemgående opfylder deres forpligtelser, skønt der stadig resterer nogle misforståelser vedrørende kravene, som Kommissionen har taget skridt til at afklare. Henstillinger om at forbedre procedurerne i fremtiden er ved at blive udformet og vil blive nøje overvåget.

Foranstaltning 7 - Forbedring af Kommissionens rapportering om revisionsarbejdets virkning

7.1. Ændring af it-applikationer og -procedurer - SYSAUDIT i GD REGIO, fuld implementering af A-REP i GD EMPL

Foranstaltningen er afsluttet.

I GD REGIO er rapporterne fra SYSAUDIT blevet forbedret for at skærpe opfølgningen af de gennemførte revisioner.

I GD EMPL har der siden april 2008 været fuld implementering af A-REP med henblik på en bedre opfølgning og overvågning af alle Fællesskabets revisionsanbefalinger og for at dokumentere sådanne opfølgningsaktiviteter.

7.2. Ændring af it-applikationer og -procedurer – rapportering om finansielle korrektioner hvert kvartal til GD BUDG

Foranstaltningen er afsluttet.

GD REGIO og GD EMPL har i samråd med GD BUDG, GD AGRI og GD MARE indført procedurer for at gøre rapporteringen om finansielle korrektioner som følge af Kommissionens aktiviteter mere fyldestgørende og nøjagtige. GD BUDG har modtaget kvartalsrapporter og udarbejdet og sendt globale rapporter til Europa-Parlamentets Budgetkontroludvalg.

Forbedringer af it-applikationen SYSAUDIT, der anvendes af GD REGIO, og A-REP, der anvendes af GD EMPL, til opfølgning af procedurer om finansiel korrektion er blevet iværksat i begge GD’er for at skaffe bedre faciliteter til overvågning af processen i overensstemmelse med de nye procedurer. Endvidere indarbejdede GD EMPL et særligt modul i A-REP om revisioner med det formål i givet fald at følge revisionsprocessen helt fra begyndelsen til de finansielle korrektioner.

Foranstaltning 8 - Forbedring af virkningen af Kommissionens revisionsarbejde

8.1. Fastlæggelse og gennemførelse af politik for suspension af betalinger ved kommissionsbeslutning hurtigst muligt efter konstatering af alvorlige fejl i nationale systemer

Foranstaltningen er afsluttet.

Generaldirektørerne i GD REGIO og GD EMPL har hver især udarbejdet samordnede instrukser til deres tjenestegrene for at gennemføre en politik om at iværksætte proceduren for suspension af betalinger umiddelbart efter, at der er konstateret alvorlige fejl i et nationalt system. I forbindelse med overvågning af, om anvendelsen af suspensioner foregår rettidigt, benyttes de i foranstaltning 7 nævnte redskaber.

8.2. Ændring af de interne procedurer for suspension og finansielle korrektioner for at fremskynde processen

Foranstaltningen er afsluttet.

GD REGIO og GD EMPL har indført nye interne procedurer for Kommissionens anvendelse af suspensioner og finansielle korrektioner og har ajourført deres driftsmanualer. Det har ført til mere strømlinede interne procedurer for at undgå unødig forsinkelse i anvendelsen af suspension og finansielle korrektioner. De reviderede interne procedurer i GD REGIO og GD EMPL udgør et sundt grundlag for hurtigere at vedtage beslutninger om suspension og korrektion og opfylde de benchmarks, der henvises til i handlingsplanen (seks måneder fra den endelige stillingtagen til revisionsresultaterne til vedtagelse af en suspensionsbeslutning og 24 måneder mellem revisionen og en beslutning fra Kommissionen om finansiel korrektion). Der vil ganske vist være en overgangsperiode i forbindelse med tidligere revisioner, men virkningen af de nye procedurer, for så vidt angår den tid, der medgår til vedtagelse af en række af beslutningerne i 2008, er ganske klar.

Foranstaltning 9 - Forbedring af den garanti, som de årlige aktivitetsrapporter giver

Foranstaltningen er afsluttet.

GD REGIO og GD EMPL inddrog i udarbejdelsen af deres årlige aktivitetsrapporter for 2007 alle de foranstaltninger, der er opført i handlingsplanen, hvori der blev taget hensyn til anbefalingerne fra Den Europæiske Revisionsret. Den Europæiske Revisionsret har i sin årsberetning for 2007 anerkendt den positive udvikling i kvaliteten af de årlige aktivitetsrapporter fra GD REGIO og GD EMPL og den nyttige dokumentation, de indeholder (tabel 2.1 og punkt 2.12 i årsberetningen for 2007).

Foranstaltning 10 - Optimal udnyttelse af de årlige oversigter

Foranstaltningen er afsluttet, for så vidt angår årlige oversigter for 2007.

Kommissionen foretog en detaljeret og rettidig vurdering af de modtagne årlige oversigter og rapporterede om resultaterne til Europa-Parlamentets Budgetkontroludvalg pr. brev af 22. februar, 25. marts og 21. april 2008. Den Europæiske Revisionsret påpegede i sin årsberetning, at Kommissionen i tilstrækkelig grad overvågede processen med indsendelse af årlige oversigter, idet den både udstak klare retningslinjer og undersøgte årsagerne til, at tidsfristerne og kriterierne for oversigternes omfang og kvalitet ikke var overholdt (punkt 2.20 i årsberetningen for 2007).

Kommissionen analyserede oversigterne, for så vidt angår overholdelsen af lovgivningsmæssige mindstekrav og merværdien, og iværksatte foranstaltninger for at følge op på kvalitative mangler og manglende overholdelse af lovgivningsmæssige mindstekrav. GD REGIO og GD EMPL inddrog resultaterne, da de færdiggjorde deres vurderinger af nationale systemer til deres årlige aktivitetsrapporter. Kommissionen har indledt en overtrædelsesprocedure mod en medlemsstat, som ikke indsendte en årlig oversigt i overensstemmelse med reglerne, og er i øjeblikket i færd med at undersøge de oplysninger, medlemsstaten siden har indsendt. Den færdiggjorde den reviderede vejledning til medlemsstaterne om revisionen for 2008 og gjorde den tilgængelig den 12. november med det formål både at strømline processen for medlemsstaterne og styrke merværdielementerne i de årlige oversigter for at optimere deres bidrag til at opbygge garantier vedrørende fondene.

Generaldirektøren for GD REGIO sendte et brev til medlemsstaterne i december 2008, hvori han mindede dem om betydningen af merværdielementer i de årlige oversigter.

Kommissionen vil i 2009 og de følgende år fortsætte med at gennemgå de årlige oversigter fra medlemsstaterne og udnytte dem optimalt for at opnå bedre garantier vedrørende forvaltnings- og kontrolsystemer i medlemsstaterne.

Bilag 1a – Oversigt over finansielle korrektioner i 2008

Fond/periode | Finansielle korrektioner accepteret af medlemsstaten (i mio. EUR) | Finansielle korrektioner ved kommissionsbeslutning (i mio. EUR) | Samlede finansielle korrektioner for perioden 1.1.-15.12.2008 (i mio. EUR) | Finansielle korrektioner for perioden 1.1.-15.12.2008 (i mio. EUR) | Samlede finansielle korrektioner i 2008 (i mio. EUR) |

EFRU 2000-06 | 573 | 25 | 598 | 598 |

SF 2000-06 | 9 | 35 | 44 | 44 |

ESF 2000-06 | 487 | 0 | 487 | 5 | 492 |

EFRU 1994-99 | 10 | 151 | 161 | 168 | 329 |

SF 1994-99 | 7 | 31 | 38 | 38 |

ESF 1994-99 | 0 | 26 | 26 | 26 |

I alt 2008 | 1 086 | 268 | 1 354 | 173 | 1 527 |

I alt 2007 | 288 |

Denne tabel indeholder alle de korrektioner, der er foretaget for EFRU, ESF og SF, og ikke kun dem, der er en følge af foranstaltning 1.3.

Foreløbige tal, der kan blive korrigeret i Kommissionens årsregnskab for 2008.

Bilag 1b – Detaljerede oplysninger om beslutninger om finansielle korrektioner og beslutninger om suspensioner vedtaget i 2008

Medlemsstat | Programmeringsperiode | Fond | Program | Beløb (mio. EUR) | Krydsreference til foranstaltningen i handlingsplanen |

Finansielle korrektioner | Tyskland | 1994-1999 | EFRU | Berlin | 12,90 | 1.3b |

* Tyskland | 1994-1999 | EFRU | Thüringen | 81,43 |

* Det Forenede Kongerige | 1994-1999 | EFRU | West Midlands Mål 2 | 0,33 |

Portugal | 1994-1999 | EFRU | Alentejo | 0,35 | 1.3b |

Portugal | 1994-1999 | EFRU | Iniciativa para a Modernização da Indútria Têxtil (IC IMIT) | 5,58 | 1.3b |

Nederlandene | 1994-1999 | EFRU | Groningen-Drenthe | 4,62 | 1.3b |

Det Forenede Kongerige | 1994-1999 | EFRU | Industrial South Wales | 14,94 | 1.3b |

Det Forenede Kongerige | 1994-1999 | EFRU | Highlands and Islands | 10,42 | 1.3b |

Tyskland | 1994-1999 | EFRU | Sachsen | 158,08 | 1.3b |

Grækenland | 1994-1999 | EFRU | Veje | 30,10 | 1.3b |

Finland | 1994-1999 | EFRU | Mål 6 (1995-1999) | 0,44 | 1.3b |

Subtotal | 319,19 |

* Spanien | 1994-1999 | SF | – | 3,11 |

* Spanien | 1994-1999 | SF | – | 23,20 |

* Grækenland | 1994-1999 | SF | – | 5,15 |

Subtotal | 31,46 |

Det Forenede Kongerige | 2000-2006 | EFRU | North West + URBAN/Subtotal | 24,8 | 1.2, 1.3a |

* Portugal | 2000-2006 | SF | – | 1,55 |

Spanien | 2000-2006 | SF | – | 1,52 | 1.3a |

Spanien | 2000-2006 | SF | – | 6,38 | 1.3a |

Spanien | 2000-2006 | SF | – | 0,77 | 1.3a |

Spanien | 2000-2006 | SF | – | 1,24 | 1.3a |

Grækenland | 2000-2006 | SF | – | 23,26 | 1.3a |

Subtotal | 34,69 |

* Frankrig | 1994-1999 | ESF | Guadeloupe | 9,19 |

* Irland | 1994-1999 | ESF | Fællesskabsbeskæftigelsesinitiativ | 12,72 |

* Det Forenede Kongerige | 1994-1999 | ESF | Resider Mål 2 | 0,57 |

* Det Forenede Kongerige | 1994-1999 | ESF | Northern Uplands Mål 5 | 1,19 |

* Finland | 1994-1999 | ESF | Mål 6 (1995-1999) | 0,09 |

* Tyskland | 1994-1999 | ESF | Land Bremen Mål 3 | 1,93 |

Subtotal | 25,69 |

I alt 2008 | 433,90 |

Suspensioner | Italien | 2000-2006 | EFRU | Puglia | - | 1.2, 1.3a |

Interreg | 2000-2006 | EFRU | Frankrig/Det Forenede Kongerige | - | 1.3a |

Interreg | 2000-2006 | EFRU | Medocc | - | 1.3a |

* Interreg | 2000-2006 | EFRU | Italien/Albanien | - |

Spanien | 2000-2006 | EFRU | 9 formidlende organer | - | 1.3a |

* Bulgarien | 2000-2006 | SF | To projekter i vejsektoren | - |

Italien | 2000-2006 | ESF | Calabria Mål 1 | - | 1.3a |

Luxembourg | 2000-2006 | ESF | Mål 3 | - | 1.3a |

Det Forenede Kongerige-Skotland | 2000-2006 | ESF | Mål 2 og Mål 3 | - | 1.2, 1.3a |

Luxembourg | 2000-2006 | ESF | Equal | - | 1.3a |

* Ikke under handlingsplanen.

Bilag 2 – Oversigt over igangværende procedurer om suspension og finansiel korrektion ved udgangen af 2008

Fond/periode | Igangværende procedurer om suspension og finansiel korrektion | Anslået beløb (i mio. EUR) | Kilde (antal procedurer) |

Antal procedurer | Antal programmer/projekter | Kommissionens revision | Program-/projektafslutning | OLAF | Den Europæiske Revisionsret |

EFRU 2000-06 | 51 | 71 | 783 | 39 | 0 | 10 | 2 |

SF 2000-06 | 52 | 74 | 167 | 31 | 20 | 0 | 1 |

ESF 2000-06 | 13 | 13 | 257 | 12 | 0 | 0 | 1 |

EFRU 1994-99 | 48 | 50 | 1 233 | 17 | 9 | 20 | 2 |

SF 1993-99 | 7 | 8 | 5 | 2 | 4 | 0 | 1 |

ESF 1994-99 | 14 | 14 | 387 | 0 | 14 | 0 | 0 |

I alt 2008 | 185 | 230 | 2 832 | 101 | 47 | 30 | 7 |

Foreløbige tal, der kan blive korrigeret i Kommissionens årsregnskab for 2008.

"Anslået beløb (i mio. EUR)" for potentielle korrektioner er de bedste skøn under hensyntagen til den nuværende opfølgning af revisioner, gennemførelse af afhjælpende handlingsplaner og breve om endelig stillingtagen til medlemsstaterne.

Bilag 3 – Resterende igangværende foranstaltninger fra handlingsplanen (til indarbejdning i den fælles revisionsstrategi 2009-2011)

. | Oprindelig foranstaltning i 2008 | Resterende foranstaltninger i 2009 | Revideret indikator | Frist |

1. Foranstaltninger i henhold til den fælles revisionsstrategi vedrørende strukturforanstaltninger for 2000-2006 |

1.1. | Målrettet revision af forvaltningsmyndigheder behæftet med høj risiko (2000-2006) | Opfølgning af resultaterne af 47 gennemførte revisioner og gennemførelse af fire udsatte revisioner | Gennemførte revisioner og opfølgning iværksat med effektivt resultat - rimelig sikkerhed for, at systemet fungerer effektivt i forbindelse med korrigerende foranstaltninger | 31.12.2009 |

1.2. | Afslutning af opfølgningen af medlemsstaternes gennemførelse af 27 nuværende afhjælpende handlingsplaner til afhjælpning af alvorlige mangler i de pågældende medlemsstaters forvaltnings- og kontrolsystemer | Opfølgning af 13 afhjælpende handlingsplaner | Afhjælpende handlingsplaner (EFRU 7/ESF 6) i medlemsstater afsluttet med et godt resultat | 31.12.2009 |

1.3a and 1.3b | Afslutning af de 20 igangværende procedurer om suspension og finansiel korrektion for 2000-2006 og de 34 procedurer om finansiel korrektion i forbindelse med de afsluttende revisioner for 1994-1999 | Afslutning af de syv resterende procedurer om suspension og finansiel korrektion for 2000-2006 og de 17 resterende procedurer om finansiel korrektion i forbindelse med de afsluttende revisioner for 1994-1999 | Procedurer for suspension/finansiel korrektion afsluttet ved korrektioner accepteret af medlemsstaten eller ved en kommissionsbeslutning inden for en frist på 24 måneder | 31.12.2009 (30.6.2009 for procedurer for 1994-1999) |

1.4. | Opfølgning af enkelte tilfælde med alvorlige fejl med henblik på DAS 2006, herunder også eventuelle systembetingede konsekvenser | Endelig stillingtagen til de 14 resterende enkelte tilfælde med fejl og afslutning af de 20 indledte procedurer om finansiel korrektion | Procedurer om finansiel korrektion afsluttet ved korrektioner accepteret af medlemsstaten (eller ved en kommissionsbeslutning) eller afsluttet uden korrektioner (hvis medlemsstatens argumenter accepteres af Kommissionen) | 30.12.2009 |

3. Forebyggende foranstaltninger til afslutning af programmerne og projekterne for 2000-2006 |

3.1. | Afslutning af revisionsundersøgelsen vedrørende afviklingsorganernes arbejde (2000-2006) | Gennemføre opfølgningen af 30 revisioner af afviklingsorganer og gennemføre to udsatte revisioner | Gennemførte revisioner og opfølgning afsluttet med effektivt resultat - rimelig sikkerhed for, at afviklingsorganet fungerer tilfredsstillende i forbindelse med forberedelse til afslutning eller anvendelse af korrigerende foranstaltninger | 31.12.2009 |

4. Forebyggende foranstaltninger for programmeringsperioden 2007-2013 |

4.1. | Gennemgang af rapporter og udtalelser om overensstemmelsesvurdering | Afslutte gennemgang af rapporter og udtalelse om overensstemmelses-vurdering for 152 programmer | Skrivebordskontrol af alle resterende programmer | 30.9.2009 |

4.2. | Gennemgang af nationale revisionsstrategier | Afslutte gennemgang af nationale revisionsstrategier for 67 programmer | Skrivebordskontrol af alle resterende revisionsstrategier | 30.9.2009 |

[1] KOM(2008) 97.

[2] SEK(2008) 2756.

[3] Foreløbigt tal, der kan blive korrigeret i Kommissionens årsregnskab for 2008.

[4] Antallet af programmer/projekter er større end oprindeligt anført i handlingsplanen, fordi der er kommet yderligere projekter til under Samhørighedsfonden.

[5] Kommissionen vedtog en meddelelse om Kommissionens handlingsplan for en integreret struktur for intern kontrol den 3. februar 2009.

[6] KOM(2008) 866.

[7] SEK(2008) 2649.